తక్కువ ధరకే కంప్యూటర్ల విక్రయం: లెనోవో
Hanumantha Reddy|
అతి తక్కువ ధరకే కంప్యూటర్‌లను విక్రయించేందుకు ప్రణాళిక రూపొందిస్తున్నామని ప్రముఖ కంప్యూటర్‌ల తయారీ సంస్థ లెనోవో వెల్లడించింది. తాము రూపొందించే ఈ కంప్యూటర్ 200 డాలర్ల మేర ధరను నిర్ణయించడంపై పరిశీలిస్తున్నామని సంస్థ తెలిపింది.
భారత ఆర్థిక శిగరాగ్ర సదస్సులో పాల్గొన్న లెనోవో గ్రూపు అమెరికా సీఈఓ విలియం జె అమెలియో మాట్లాడుతూ సగటు మనిషికి కూడా కంప్యూటర్ అందుబాటులో ఉండేందుకే తామీ నిర్ణయం తీసుకున్నట్లు చెప్పారు. అయితే తక్కువ ధర గల ఈ కంప్యూటర్‌ను ముందుగా చైనాలో విడుదల చేయాలనకుంటున్నట్లు చెప్పారు.
చైనాలో విడుదల చేసిన అనంతరం భారత ప్రజలకు కూడా ఇది అందుబాటులో వచ్చే విధంగా చర్యలు తీసుకుంటామని ఆయన పేర్కొన్నారు. ఈ కంప్యూటర్ వివరాలను తెలుపుతూ ఇంటర్నెట్ ఆధారంగా పనిచేసేలా రూపొందించనున్నట్లు చెప్పారు. అయితే ఎప్పుడు ఈ కంప్యూటర్ మార్కెట్‌లోకి వచ్చే విషయాన్ని మాత్రం ఆయన వెల్లడించలేదు.
సంబంధిత వార్తలు